Daniel Rugholm (KF), 2010-11-23:
Det er med stolthed og stor ydmyghed, at jeg betræder Folketingets talerstol for første gang.
Mange af mine store forbilleder har stået på netop denne talerstol, siden salen her blev indviet tilbage i 1918.
Min helt personlige jomfrutale er desværre først på programmet senere i aften, men da den konservative erhvervsordfører, fru Carina Christensen, ikke kan være til stede i salen, skal jeg på hendes vegne fremføre følgende: Formålet med dette omfattende lovforslag er at gennemføre en række initiativer som opfølgning på den finansielle krise.
Først og fremmest implementerer vi nu de nye danske regler om aflønning i den finansielle sektor.
Reglerne gennemfører dels den politiske aftale, som blev indgået mellem alle Folketingets partier minus Enhedslisten i august måned i år, dels gennemføres reglerne i EU's kapitalkravsdirektiv vedrørende aflønning.
Vi mener desuden, at det er helt afgørende, at der er ens konkurrencevilkår i EU for finansielle virksomheder med samme virksomhedsområde.
Omfanget af danske særregler skal efter vores opfattelse begrænses
mest muligt.
Vi er derfor også tilfredse med, at der ikke er tale om, at vi overimplementerer EU's nye regler.
Der lægges alene op til, at vi følger de nye regler meget præcist.
Fra konservativ side hilser vi det også velkommen, at der med lovforslaget nu kommer en ny risikomærkning af lån, samt at der nu udstedes hjemmel til at fastlægge nye kompetencekrav for finansielle rådgivere.
Det sikrer større åbenhed og gennemsigtighed til fordel for forbrugerne.
Vi får nu også en udvidelse af Finanstilsynets pligt til at offentliggøre deres vurderinger, ligesom Finanstilsynet får hjemmel til at fastsætte regler om finansielle virksomheders pligt til at offentliggøre oplysninger om Finanstilsynets vurdering af virksomheden.
Målet med disse nye regler er at sikre mere offentlighed omkring tilsynet med de finansielle virksomheder, og også dette hilser vi velkommen fra konservativ side.
Med lovforslaget får Finanstilsynet endvidere en ny mulighed for fremover at udstede administrative bødeforlæg.
Det er vi fra konservativ side som udgangspunkt altid en smule bekymrede ved, men vi anerkender, at det af ressourcemæssige årsager kan være hensigtsmæssigt for både virksomheder og myndigheder, at ukomplicerede sager kan afgøres administrativt.
Med lovforslaget lægges der også op til, at man ophæver den generelle regel om stemmeretsbegrænsninger for spare- og andelskasser.
Formålet med stemmeretsbegrænsningen har jo ellers altid netop været at sikre sparekassernes decentrale struktur og demokrati uden bestemmende indflydelse fra enkelte deltagere.
Når vi fra konservativ side alligevel støtter denne ændring, hænger det sammen med, at vi gerne i fremtiden vil sikre, at det gøres så let som muligt for spare- og andelskasser at tiltrække kapital.
Det bliver desuden også muligt for de sparekasser, som ønsker det, at fastholde stemmeretsbegrænsningen, og endelig bliver der nu en overgangsperiode på 2 år, hvor man således har god tid til at forberede sig på denne ændring.
Endelig indføres der med dette lovforslag også nye regler i hvidvaskloven.
Formålet med reglerne er at sikre, at de almennyttige organisationer, der indsamler penge til udlandet, ikke misbruges til f.eks. terrorformål, og det er selvfølgelig et tiltag, som vi Konservative støtter.
Alt i alt et godt og fornuftigt lovforslag, som Det Konservative Folkeparti kan give sin fulde opbakning til.